Lycée Aline-Mayrisch

De Lycée Aline-Mayrisch, kuerz LAML, ass en ëffentleche Lëtzebuerger Lycée um Campus Geesseknäppchen am Quartier Hollerech vun der Stad Lëtzebuerg. D'Schüler nennen hire Lycée och nach "Alima".

D'Schoul huet hiren Numm vun der Aline Mayrisch de Saint-Hubert.

 Historique 
De Lycée Aline-Mayrisch ass den 28. Juli 2000 an d'Liewe geruff ginn an ass de 14. Mäerz 2001 vun de Ministeschen Erna Hennicot-Schoepges an Anne Brasseur ageweit ginn. Fir d'Schüler huet d'Schoulgebai am September 2001 seng Dieren opgemaach.

Zanter 2018 kritt all Schüler en IPad mat Apple Pencile an Tastatur zur Verfügung gestallt.

 Schoulformen 
Klasseschen Enseignement
Am klasseschen Enseignement bitt de Lycée Aline Mayrisch Klasse vu 7e bis 1re un. 
Vun der 3e un, mussen d'Schüler sech fir eng Sektioun entscheeden:

 Sektioun A: Sproochen
 Sektioun B: Mathematik an Informatik
 Sektioun C: Naturwëssenschaften a Mathematik
 Sektioun D: Wirtschaftswëssenschaften a Mathematik
 Sektioun E: Konscht
 Sektioun G: Human- a Sozialwëssenschaften

Fir d'Sektiounen F (Musekswëssenschaften) an I (Informatik a Kommunikatioun) muss de Schüler no der 4e d'Schoul wiesselen.

Generellen Enseignement
Am generellen Enseignement bitt de Lycée d'Klasse vun 7eG bis 5eG un.
Berufflechen Enseignement
Am berufflechen Enseignement bitt de Lycée d'Klasse vun 7eP bis 5eP un.

 Aktivitéiten 
 Defi 
Den Defi ass e fräiwëllege Projet fir d'Schüler vun der 7e. D'Schüler setzen sech selwer en gréisster Ziel, dat se am Laf vum Joer wëllen erreechen: e Buch schreiwen, eng Maquette vun engem Haus bauen, eng Sprooch leieren oder e Pullover strecken. Zum Schluss vum Joer kritt all Schüler, den säin Defi gepackt huet, op enger offizieller Feier en Diplom. iwwerreecht.
 Alin&Art 
Alin&Art ass e Konscht-Event. All Joer invitéiert de Lycée 6 Kënschtler, déi e puer Deeg Workshops hale fir interesséiert Schüler aus alle Klassen. Hei entstinn Skulpturen, Collagen, oder Video-Installatiounen. Op engem Vernissage gi d'Konschtwierker presentéiert.
 Semaine à Projets 
An der Semaine à Projet falen all normal Coursen aus an gin duerch ee Projet ersat, den iwwer déi ganz Woch geet. Dat kann Team Building sinn, e Projet iwwer gesond Ernierung oder iwwer ökologesch Themen.
 Journée de la Solidaité 
Den Lycée organiséiert all Joer en Solidaritéitsdag. All Klass huet hei en eegene Stand mat Spiller, handgemaachenen Produiten, Iessen oder Gedrénks.  Am Festsall vum Lycée gëtt en VIP-Mëttegiessen zerwéiert. Déi gesammelt Sue ginn enger ONG gespent, déi vun de Schüler an den Elteren ausgewielt gëtt. Momentan ass dat d'ONGD Guiden a Scouten mat engem Ausbildungszentrum fir Jugendlecher am Südsenegal.
 Klassereesen 
Op 6e mécht all Schüler aus dem Lycée Aline Mayrisch eng Klasserees. Verschidde Klasse fueren an d'Ardèche, anerer maachen Teambuilding zu Holzgau an Éisträich oder eng Schivakanz zu Samoëns.
Op 2e organiséieren d'Klassen hir eege Rees, de Voyage autogéré. D'Schüler gi sech an der Klass eens wouhi se wëllen zesumme fueren a plangen autonom hir Aktivitéite wärend dëser Rees. Si finanzéieren déi Rees mat, andeem s'op Gedrénksstänn hëllefen, mam Verkaf vu Rouse fir Valentinsdag oder aneren eegenen Verkafs-Iddien.

 Science Days 
Wärend zwee Deeg weisen Spezialisten an Wëssenschaftler mat 25 Science-Atelieren wei d'Theorie vun der Science kann praktesch ugewannt gin.
 Music in Motion 
All Joer am Mee ass am Conservatoire vun der Staat Lëtzebuerg de groussen Spektakel „Music in Motion“. Hei weisen d'Schüler hir Talenter an hir Begeeschterung fir d'Musek. D'Danzgruppen, d'Big Band, d'Harmonie, d'Chorale an d'Rock-, Jazz- a Blues-Ensembelen souwéi vill Solisten trieden bei dësem Event wärend dräi Stonnen op.

 Direktioun 
 Direkteren 

 2001-2018: Gaston Ternes
 Zanter 2018: Carole Chaine

 Sousdirekteren 

 2000-2012: Constant Raths
 2012-2018: Carole Chaine
 Zanter 2018: Claude Faber

 Kuckt och 
 Secondaireschoulen zu Lëtzebuerg
 Um Spaweck 

 Websäit vum Lycée Aline Mayrisch
 Jour de fête, Artikel am "Lëtzebuerger Land", Mäerz 2001
 La mariée mis à nu, Artikel am "Lëtzebuerger Land", Juni 2001
 Loi du 17 juillet 2000 portant création d'un établissement d'enseignement secondaire et secondaire technique au campus scolaire "Geesseknäppchen" à Luxembourg.

Kategorie:Schoulen an der Stad Lëtzebuerg